Ի դեպ, ռուբլին հա՜ ընկնում է: Մեկ այլ երկրում այդպիսի անկումը լիակատար սնանկացման կհանգեցներ, բայց չեմ կարծում, որ մեզանում դա հնարավոր է: Մարդիկ սովոր են գոյատևել նվազագույնով: Կարտոֆիլի պաշար տեսել են, վարունգը թթվեցրել, սունկը չորացրել ու եթե հաց էլ լինի, էլ ի՞նչ է պետք: Հայրս, ծայրահեղ սակավապետ մի մարդ, միշտ ասում էր. «Հաց ու ջուրը կտրիճի կերակուրն են»: Ասածի պես էլ ապրում էր: Միս չէր ուտում, ձուկ, կաթ, ձու, մրգեր, բանջարեղեն` նույնպես: Ինձ հարցնում են` լավ, բա ի՞նչ էր ուտում: Այո, ընդամենը հաց ու ջուր: Դե, երբեմն իրեն սիրաշահում էր կարտոֆիլով կամ շիլայով: Այսքանը: Ես սակավապետ չեմ, անգամ համտեսել եմ ամեն տեսակ համադամ խորտիկներ, բայց մանկությանս տարիներին երկու, իսկ ավելի ստույգ` մեկուկես սով տեսել, լավ եմ հիշում, երբ շատ ես ուզում ուտել, պարզ կերակուրը համեղ է ամենանրբաճաշակից: